BKSS ringan beban penjaja
CHERYL LAW KUCHING: Ramai peniaga gerai yang beroperasi pada bulan Ramadan terpaksa
akur dengan arahan Perintah Kawalan Pergerakan (PKP) yang membenarkan para
peniaga beroperasi pada waktu yang terhad. Menurut salah seorang penjual satay, Kamarol, perniagaan sekarang agak
merosot sebab masa terhad dan pergerakan orang ramai yang tersekat. “Pelanggan juga tidak berapa banyak sebab penghantaran pun terhad dalam
kawasan 10 kilometer sahaja. Oleh itu, kita pun terpaksa hadkan tempahan,”
katanya. Jelasnya, kalau ikut daripada segi pendapatan, memang agak merosot daripada
hari biasa tetapi  terpaksa akur sebab
PKP. “Memang kita ada minta bantuan yang kerajaan bagi sebab kita ada lesen
tetapi proses untuk mendapatkan wang itu mengambil masa dan kalau tunggu duit
itu memang lambat. “Kita terpaksa juga beroperasi sebab sewa gerai berjalan seperti biasa.
Sama juga untuk pemilik kedai makan, sewa memang kena bayar melainkan menyewa
bangunan kerajaan seperti Perbadanan Pembangunan Ekonomi Negeri Sarawak (SEDC)
kerana tidak perlu bayar sewanya,” katanya. Kamarol menambah, kebaikan skim Bantuan Khas Sarawakku Sayang (BKSS) yang
kerajaan negeri sediakan memang ada membantu sedikit untuk peniaga kecil
membuat modal pusingan tetapi untuk menjalankan perniagaan seperti biasa itu
agak terbatas. Seorang lagi peniaga gerai Kak Siti Nasi Kerabu, Ishak Zainal Abidin, 42,
bersama isterinya, Nuraini Saeli, 39, masih menjalankan perniagaan sepanjang
tempoh PKP. Beliau menjalankan perniagaan selepas diberi kebenaran oleh kerajaan untuk
berbuat demikian dan mereka bersyukur kerana masih dapat berniaga dengan
sokongan daripada pelanggan yang menempah makanan dalam talian dan dibungkus. Ishak berkata, pelanggan lebih banyak membuat tempahan dalam talian melalui
media sosial seperti Facebook dan Whatsapp. “Ini kerana kami ada media
sosial facebook jadi orang akan menempah dalam talian kerana mendapatinya lebih
senang.” “Perniagaan seperti biasa tetapi pelanggan berkurangan mungkin disebabkan
PKP,” tegas beliau. Ishak menambah, dia bersyukur dengan bantuan khas yang diberi kerajaan
kepada peniaga kecil yang menghadapi cabaran untuk terus berniaga sepanjang
tempoh PKP itu. “Bantuan ini dapat meringankan beban kerana perniagaan sekarang tidak
mengntungkan,” katanya. 
See author's posts
